རྗེ་འགྲོ་མགོན་རས་ཆེན་གྱི་ལོ་རྒྱུས།
༄༅། ། བརྒྱུད་པ་འཛིན་པའི་སློབ་མ་མཆོག་ཏུ་གྱུར་པ་ནི་རྗེ་འགྲོ་མགོན་རས་ཆེན་ཏེ། ཁོང་གི་ཡབ་ནི་གཙང་གི་གཅུང་པ་དུག་གོང་པ་ཡིན་ཞིང་། གདུང་རུས་གྲུ་གུམཚན་དཔལ་གྲགས། དེའང་ཡབ་ཀྱི་ནུ་བོ་དབུས་སུ་ཚོང་དུ་སོང་བ་མ་ལོག་ནས། ཡབ་རང་དབུས་སུ་ནུ་བོ་འཚོལ་དུ་འོངས་པ་དོལ་གྱི་ཚོང་དུས་པར་མ་ན་ནུ་བོ་དང་འཕྲད། དེར་ཁོང་བྱོན་ཆང་མང་པོ་དྲངས། ནུ་བོ་ཆང་གིས་བཟི་ནས་དེར་མགྲོན་པོ་ཅིག་ལ་རྟ་ཁ་ཚན་ཅན་སུས་ཀྱང་མི་ཐུབ་པ་ཞིག་འདུག་པ་དེ་བཤོལ་ཀྱང་མ་ཉན་པར་ཞོན་ནས་རྒྱུགས་པས་ལྕང་གསེབ་ཏུ་ཁྱེར། ལྕང་སྡོང་ལ་མགོ་བརྡབ་ནས་ཤི། དེ་ནས་ཡབ་དེས་གཡེའི་གླང་ཤོ་རེའི་གད་ཁར་འོངས་ནས་ཚོང་བྱས། གཙང་མོ་བཙུན་ཆུང་མ་དང་འདུས་ནས་ལོ་འགའ་ཞིག་བསྡད། དེ་ནས་ཡར་ལུང་གི་ཉ་མོ་གཞུང་དུ་འོངས་ནས་ཁུ་རྗེ་སྙིང་པོ་ལ་གནས་པོ་བྱས་ནས་བསྡད། ཕྱིས་ཚོང་ལེགས་པོ་བྱུང་ནས་གནས་གཞི་བརྟིངས། དེར་བུ་ལྔ་བུ་མོ་གཅིག་དང་དྲུག་བྱུང་བའི་ཆེ་ཤོས་འབྱུང་གྲགས། དེ་འོག་འབྱུང་སྐྱབས། དེ་འོག་གློག་འབྱུང་། དེ་འོག་འགྲོ་མགོན་རིན་པོ་ཆེ་ཡིན་ཏེ། ཁྱིམ་མིང་འབྱུང་རྒྱལ་ཆུང་ཤོས་གྲ་བོ། སྲིང་མོ་སྐྱ་རྒྱལ་ཞེས་བྱ། འགྲོ་མགོན་རིན་པོ་ཆེ་ཉིད་རྗེ་དུས་མཁྱེན་གྱི་དགུང་ལོ་སུམ་ཅུ་རྩ་དགུ་པ་ས་ཕོ་འབྲུག་ལ་སྐུ་འཁྲུངས། བྱིས་པའི་དུས་སུ་རི་ལ་རེའུ་ལུག་འཚོར་སོང་ཙ་ན། ཁོང་གར་བཞུད་དུ་འཇའ་ཟུག་པ་ཀུན་གྱིས་མཐོང་། ཁོང་གི་ཡབ་ཀྱང་དད་པ་ཅན་ཡིན་པས་ཁོང་གི་ནང་དུ་ཆོས་བྱེད་རྣལ་འབྱོར་ཕོ་མོ་མང་པོ་འབྱོན་པས་ལན་གཅིག་རྣལ་འབྱོར་པ་ཞིག་གིས་ཡབ་ལ་བུ་ཆུང་ལྟག་འདི་ང་ལ་བསླང་ཟེར། དེ་ཅི་ལགས་བྱས་པས་བུ་ཚ་འདི་ལ་བུད་མེད་གསེར་གྱི་རྒྱན་ཅན་མང་པོ་འཁོར་ཞིང་འདུག་དེ་མཁའ་འགྲོ་མ་ཡིན་པས། འདིས་ཆོས་བྱས་ན་རྣལ་འབྱོར་པ་བཟང་པོ་ཞིག་འོང་ཟེར་ཡང་ཁོང་གིས་མ་ཕུལ། དེ་ནས་དགུང་ལོ་དགུ་བཞེས་པའི་དུས་སུ་འཁོར་བ་ལ་སྐྱོ་བ་སྐྱེས་མི་རྟག་པས་རྒྱུད་བསྐུལ་ནས། ཟངས་རིར་ཆོས་བྲོས་ལ་བྱོན་ནས་རྣལ་འབྱོར་པ་མཛད། དེར་རྗེ་བཙུན་འབྲོ་སྒོམ་རས་པ་ལས་རྡོ་རྗེ་རྣལ་འབྱོར་མ། རྡོ་རྗེ་གཏུམ་པོ། བདེ་མཆོག་སྙན་བརྒྱུད། དོ་ཧ་དང་ཐུན་འཇོག་ལ་སོགས་པའི་དབང་དང་གདམས་ངག་མང་དུ་གསན། བསྒོམ་པ་ཙམ་གྱིས་བདེ་གསལ་མི་རྟོག་པའི་ཉམས་ཉིན་མཚན་འདྲེས་པར་བྱུང་། ན་བཟའ་རས་རྐྱང་མཛད་པས་རས་ཆེན་དུ་གྲགས། དེ་དུས་ཁོང་གྲོགས་མཆེད་གཉིས་ཡོད་པས་གྲོགས་པོ་དེ་ལ་རས་ཆུང་པ་ཟེར། དེ་ནས་ལོ་ལྔ་ཙམ་སོང་བ་ན་བླ་མའི་ཞལ་ནས་སང་ཕོད་དེ་ཁོ་བོའི་རོ་ཁོ་བོས་རི་ལ་སྐྱེལ་བ་ཡིན་གསུང་པ་ལ། ཁོང་ན་སོ་གཞོན་པས་དེའི་དོན་མ་གོ་གསུངས། དེའི་ཕྱི་ལོ་ཞང་སྟོན་ཕྱུག་པོ་ཅིག་གིས་ཁོང་ལ་ཞབས་དབང་ཞུས་པའི་རྐྱེན་གྱིས་སྐུ་བསྙུན་པར་གདའ། དེ་དུས་བླ་མ་ཞང་སུམ་ཐོགས་པ་མཐའ་རྩར་བཞུགས་པས་ཁོང་གདན་འདྲེན་དུ་བཏང་བས། ཕག་མོ་གྲུ་པ་དང་མཇལ། ཚོགས་ཆོས་ཉི་མ་འགའ་ཞིག་གསན། བླ་མ་ཟངས་རི་གདིག་ཕུག་དུ་བྱོན་ནས་གཤེགས་པར་ཉེ་བའི་ཚེ། རས་ཆེན་གྱིས་ཁོང་གི་མཆན་འོག་དུ་དབུ་བཅུག་ནས་ད་གདམས་ངག་ཀྱང་མ་ཚར། ཉམས་མྱོང་ཡང་མ་རྫོགས་པས་སུ་ལ་བརྟེན། ཇི་ཙུག་བགྱི་ཞུས་ཀྱིན་བཤུམས་པས། བླ་མའི་ཞལ་ནས་ཁྱོད་ལ་བཀའ་བརྒྱུད་ཟིན་པ་ཞིག་འོང་བ་ངས་ཤེས་ཏེ། བླ་མ་རྗེ་བཙུན་པའི་ལུགས་ཀྱིས་དང་པོ་ནས་གདམས་ངག་ཐམས་ཅད་སྤྲུགས་ནས་མི་མཛད་པར་ངེས་ཤེས་ཐོབ་ནས་དུས་གཅིག་ཏུ་སྟོན་པ་ཡིན། ད་ཁྱོད་ཀྱིས་རྒྱ་བསྒོམ་ལ་བརྟེན་དང་། ངའི་གདམས་ངག་ཐམས་ཅད་ཁོ་ལ་ཡོད། ཁྱོད་རང་གི་སློབ་དཔོན་ཡང་ཡིན་པས་ལེགས་པར་འོང་གསུངས། བླ་མ་སྐུ་གཤེགས་ནས་ཁོང་ཐུགས་རྒྱལ་ཆེ་བས། རྗེ་བཙུན་རས་ཆུང་བའི་སློབ་མ་འདི་ག་ཙམ་ཡོད་པ་ལ། རྒྱ་སྒོམ་རང་གི་སློབ་དཔོན་ཡིན་ཡང་བརྒྱུད་པ་མར་ལ་བདའ་བའི་དོན་མེད་དགོངས་ནས་དོལ་དུ་བྱོན། མཚུར་སྟོན་དུ་དབང་པོ་ལ་གཏུགས། ཕག་མོ་དཔྱལ་ལུགས། རྡོ་རྗེ་གཏུམ་པོའི་ལས་ཁ་ཚར། རས་ཆུང་བའི་བཞི་ཆོས། སེམས་ཕྱོགས་ཀྱི་མན་ངག་སོགས་མང་དུ་གསན། དེ་ནས་ཡར་ལུང་དུ་བྱོན། རྡོ་རྒྱུས་བྲག་ལ་བསྒོམས་པས་རྣལ་ལམ་དུ་རྗེ་བཙུན་མ་ཞལ་གཉིས་མ་གཡུང་དྲུང་རིས་དང་བཅས་པའི་ཞལ་གཟིགས། དེར་ལོ་འགའ་ཙམ་བཞུགས་པས་ནད་པ་སོགས་ལ་ཕན་ཐོགས་པའང་བྱུང་གསུངས། དེ་ནས་གཉལ་དུ་བྱོན། གཙང་སྟོན་དཀོན་ནེ་ཡབ་སྲས་ལ་བྲམ་ཟེ་ཆེན་པོའི་ཆོས་མཛོད་དྲུག་དང་། སྙིང་པོ་སྐོར་དྲུག་དང་། ཕྱག་རྒྱ་ཆེན་པོ་བེའུ་བུམ་ལ་སོགས་པ་མང་དུ་གསན། འཇམ་དཔལ་གསང་ལྡན་དང་། དྲག་པོ་སུམ་སྒྲིལ་ལ་སོགས་པའི་སྒྲུབ་ཐབས་མང་པོ་དང་། གནོད་སྦྱིན་རྡོ་རྗེ་བདུད་འདུལ་ལ་སོགས་པའི་བསྟན་སྲུང་ཀྱང་མང་དུ་གསན། ཞི་བྱེད་སྙན་བརྒྱུད་ལ་སོགས་པ་གདམས་པ་དཔག་ཏུ་མེད་པ་ཐུགས་སུ་ཆུད་པར་མཛད་ཅིང་། མཇོ་མོ་རྣམ་རྒྱན་གྱི་གཟིམ་ས་ནས་ཚུར་ལ་ཡེ་ཤེས་ཀྱི་ཌཱ་ཀི་སུ་ཁཱ་མ་ཧཱ་སིདྡྷིའི་ཞལ་གཟིགས། དེ་ནས་ཟ་ཆུ་འདུས་སུ་ཆོས་རྗེ་སྒམ་པོ་པའི་ཞལ་སློབ་རླུང་དབུ་མར་ཚུད་ཅིང་འོད་གསལ་རྒྱུན་ཆད་མེད་པ་གྲུབ་ཐོབ་དར་མ་ཤེས་རབ་ཅེས་བྱ་བ་དང་མཇལ། དབང་བྱིན་རླབས་གདམས་པ་དང་བཅས་པ་ཞུས། དེའི་སོས་ཀ་ཡུར་མ་རན་ཙམ་ན་གཉལ་སྟོང་དུ་བྱོན་ནས་ཉིན་གཅིག་དྲ་ཅུང་མ་རན་ཙམ་ལ་ཡུར་མ་བ་འགའི་འཛར་བ་ལ་བསྐྲུ་དགོངས་ནས་གྲོག་ཕུག་ཅིག་ཏུ་སྒོམ་ཞིང་བཞུགས་པའི་ཚེ། བུད་མེད་རྒྱབ་ན་སླས་པོ་ཁུར་མི་ཞིག་བྱུང་ནས་བྱ་བོ་ཞིག་ཐོགས་ནས་འཛར་བ་བསྐྱལ། དེའི་ཕྱིན་ཡར་ཁྱི་འགའ་ཐལ་བ་གཟིགས། ཅི་ཡིན་དགོངས་ནས་ཡར་བཞེངས་ནས་གཟིགས་པས། བུད་མེད་དེ་རྗེ་བཙུན་མ་ཁོ་ན་བཞིན་དུ་སྣང་གསུངས། སླར་ཡར་ལུངས་སུ་བྱོན་པའི་ལམ་ཁར་བླ་མ་རྗེ་སྒོམ་ཞིག་པོའི་ཕྱགས་ཕྱིར་འབྲེངས་ནས། སློབ་དཔོན་བི་མ་ལ་མི་ཏྲའི་རྫོགས་པ་ཆེན་པོའི་སྙིང་ཏིག་སྐོར་མ་ལུས་པ་གསན། ཡར་ཀླུང་དུ་ལོ་འགའ་བཞུགས་པ་ཐུགས་དམ་སྨར་བ་མ་བྱུང་ནས། ད་རང་ཡུལ་རྣ་བས་མ་ཐོས་པ་ཞིག་ཏུ་འགྲོ་དགོས་དགོངས་ནས་ངམ་ཤོད་སྨད་གང་བར་ལྕེ་གྲོང་དུ་བྱོན། གཡེ་ཆུང་སྐོར། གླང་ལུང་དུ་སློབ་དཔོན་ཐོད་པ་བསམ་འགྲུབ་ལ། ཇོ་མོ་ལབ་སྒྲོན་གྱི་གདམས་ངག་སྐོར་གཅོད་ཡུལ་མ་ལུས་པ་གསན། དེ་ནས་དྭགས་པོ་ལ་བརྒྱུད་ནས་ཀོང་པོའི་ལ་བར་ལ་བྱོན། བླ་མ་གཙང་པ་མངའ་རིས་པ་དང་མཇལ། ཕྱག་ན་རྡོ་རྗེ་གོས་དམར་ཅན་དང་། རྟོག་པ་ཚོད་འཛིན་དང་། རྡོ་རྗེ་ལེགས་པའི་སྒྲུབ་ཐབས་བྱང་བུ་ཉེར་ལྔ་པ་ལ་སོགས་པ་གདམས་ངག་མང་དུ་གསན་ཅིང་། སྤུ་བོ་ལ་བྱོན་པས་དགེ་བཤེས་གཉལ་པ་ཇོ་སྲས་དང་མཇལ། ཁོང་གི་ཡི་གེ་འདོན་ཞིང་ཆོས་ཞུས་པས་ཐུགས་ལ་བཏགས། ཕག་མོ་ཆོས་དྲུག་དང་། འཇམ་དཔལ་པ་ལ་པ་ཊ་ལ་སོགས་པ་སྒྲུབ་ཐབས་ཡིག་སྣ་མང་པོའང་ཞུས་ཤིང་། ཁྱད་པར་དུ་མགོན་པོ་ལྕགས་པར་མ་གནང་ནས་ཞལ་ཡང་གཟིགས། དེ་ཁོང་ལ་ཞུས་པས་ཁྱོད་ལ་ལས་འཕྲོ་ཡོད་པར་འདུགད་ཁྱོད་ཀྱི་སྡོང་གྲོགས་བྱེད་པ་ཡིན་གསུངས། དེའི་དུས་སུ་སྒྲུབ་རོག་བྱས་པས་ཀྱང་ནུས་པ་ཐོན་ནས་ཕྱིས་ཁོང་གིས་གསུང་བ་ལྟར་བྱུང་། དེའི་ཚེ་རྗེ་བཙུན་འཚོལ་བ་ལ་ཡུམ་གྱིས་གཅེན་པོ་བཏང་ནས་བྱུང་། ཁོ་ན་རེ་དབུས་སུ་འབྱོན་དགོས། ཁྱེད་མ་བྱུང་ན་མ་རྒན་མོ་ལྕེབ་ཟེར་ནས་ང་བཏང་བ་ཡིན་ཞེས་ནན་ཏན་བྱེད་དུ་བྱུང་བ་ལ། ང་མི་འགྲོ་ཁྱོད་རང་ཡར་ལོག་ལ་སོང་གསུངས་པས། ཡེ་མི་འགྲོ་ན་ངས་ཁྱོད་ཀྱི་མགོ་དེ་བཅད་ལ་ཁྱེར་བ་ཡིན་ཟེར་བ་ལ། དེ་ཀུན་སྔར་བྱིས་པའི་དུས་ཀྱི་གཏམ་ཡིན། ད་ཁྱོད་ཀྱིས་ང་མི་ཐུབ་འོན་ཀྱང་འོ་སྐོལ་ཟས་ནོར་མེད་པར། དབུས་སུ་སོང་བས་མི་རྣམས་ཀྱིས་སྤྲང་པོ་ཁམ་ལོག་ཅེས་སུས་ཀྱང་མི་བརྩི་བས། ད་ས་སྨད་ནས་ནོར་འདྲ་བཙལ་ཏེ་ཡར་འགྲོའོ་ཞེས་གསུང་ཞིང་། བྲིད་ནས་ཁོང་མཆེད་གཉིས་ཇོ་སྲས་དང་གསུམ་པོ་ཚ་བ་སྒང་དུ་བྱོན་པས་སྐུ་བསོད་བཟང་པོ་སྐྱེས། དེ་ནས་སྨར་ཁམས་ལ་བྱོན། ཆོས་ཞུ་བ་མང་དུ་བྱུང་། དབང་བསྐུར་ཡང་མང་དུ་མཛད། དེ་ནས་པོ་འབོར་སྨད་འབུ་ཡུལ་དུ་བྱོན། འགོང་སྨད་དུ་འགོང་པ་ནང་འཁྲུག་བྱུང་བའི་དུམ་མཛད། གནམ་ལྕགས་བྱ་བའི་དཔོན་ལ་ཞུས་ནས་སྔགས་པ་བཞི་བཅུ་སྐོར་ཙམ་གྱི་སྔགས་སྡེ་བཙུགས། སྤྱིར་འགྲོ་མགོན་གྱིས་ཡུལ་དེ་ཕྱོགས་སུ་མགོན་པོའི་སྔགས་སྡེ་བཅོ་བརྒྱད་བཙུགས་ཤེས་གཏམ་དུ་གྲགས་ཤིང་། དེ་དག་ནས་བརྒྱུད་པའི་སྔགས་པའི་གཟུགས་བརྙན་ཐར་ཐོར་ད་དུང་ཡང་སྣང་ངོ་། །
དེའི་ཚེ་ཀཾ་པོ་གནས་ནང་ན་ཆོས་རྗེ་རིན་པོ་ཆེ་དུས་གསུམ་མཁྱེན་པ་བཞུགས་པ་གསན་ཏེ། ཆོས་ཞུ་རྒྱུ་མེད་ཕྱག་ཅིག་འཚལ་བ་དང་། ཀཾ་པོ་གནས་ནང་ལ་ལྟད་མོ་ཞིག་ལྟ་བ་ལ་འགྲོ་དགོས་དགོངས་ནས་འགོང་སྨད་ནས་ཡར་བྱོན་པའི་ཚེ། ནམ་མཁའ་འཇའ་འོད་ཀྱིས་གང་། དགེ་བསྙེན་རྡོ་རྗེ་དཔལ་བརྩེགས་རྟ་པ་མང་པོའི་ཚོགས་ཀྱིས་བསུ་བ་བྱས། གནས་ནང་དུ་ཆོས་རྗེ་དང་མཇལ་བས་ཁྱོད་སྔགས་ཆུང་ཤེས་རབ་ཅན་ཅིག་འདུག། ངའི་སློབ་མ་བྱས་ན་འོང་བར་འདུག་པ་ལ་གསུངས། ཁྱེད་ལ་སློབ་མ་ཅི་འདྲ་བ་བདོག་ཞུས་པས། འབལ་ཚ་སྟག་དེལ་བ་དང་ལྡེ་ཆུང་སངས་རྒྱས་ལ་སོགས་པ་ཡོད་ཁྱེད་རང་ཡང་དེ་རྣམས་ཀྱི་རྩར་སོང་གསུང་སྟེ་བྱོན་པས། ལྡེ་ཆུང་སངས་རྒྱས་དང་ཕྲད། ཁོ་ན་རེ། ཁྱོད་སྔགས་ཆུང་ཤེས་རབ་ཅན་ངའི་བླ་མའི་སློབ་མ་བྱས་ན་འོང་བར་འདུག་པ་ལ། ད་ཁྱོད་ངའི་གྲོགས་པོ་འབལ་ཚ་སྟག་དེལ་བའི་རྩར་སོང་ཟེར་ནས་བྱོན་པས། ཕུག་པ་ཞིག་ན་སྟག་ཆེན་པོ་ཞིག་ཉལ་ཏེ་འདུག་པས་ཤིན་ཏུ་སྐྲག་ནས་བྲོས་ཏེ་བྱོན། རྒྱུ་མཚན་བཤད་པས་ད་རུང་སོང་དང་ཟེར་ནས་ཕྱིན་ཙམ་ན་སྟག་མེད་པར་མཚོ་ཆུང་ཅིག་འདུག། དེ་ལ་བསྐོར་བ་འགའ་བྱས་རྡེའུ་གཅིག་གཉིས་བསྐྱུར་ལོག་སྟེ་བྱོན་ནས། གྲོགས་པོ་ལ་རྒྱུ་མཚན་གསུངས་པས། ད་རུང་ལན་གཅིག་སོང་དང་ཞེས་ཟེར་ནས་བྱོན་པ་ན། མཚོ་དེ་མེད་པར་སྒོམ་ཆེན་ཅིག་འདུག་སྟེ། མགོ་དང་པང་ན་སྔར་བསྐྱུར་བའི་རྡེའུ་རྣམས་འདུག་ཅིང་། དེས་ཀྱང་སྔ་མ་བཞིན་སྔགས་ཆུང་ཤེས་རབ་ཅན་ངའི་བླ་མའི་སློབ་མ་བྱས་ན་འོང་བ་ཅིག་འདུག་པ་ལ་ཞེས་ཟེར་བ་ལ། སློབ་མ་ལ་ཡོན་ཏན་འདི་ལྟ་བུ་ཡོད་པ་ལ། བླ་མ་ལ་ནི་ལྟ་སྨོས་ཀྱང་ཅི་དགོས་སྙམ་དུ་དད་པ་རང་དབང་མེད་པ་སྐྱེས། ཆོས་ཞུས་ནས་ལོ་བདུན་ལ་དབུུ་ས་ལ་མི་འབེབས་པའི་དམ་བཅའ་མཛད་དེ་ཐུགས་དམ་གྱི་ཕུ་ཐག་བཅད། སྟག་དེལ་བས་ཟད་པར་གྱི་བཀོད་པ་བསྟན་ཚུལ་འདི། རྒྱ་རས་དང་མ་ཏི་རཏྣ་གཉིས་ཀྱིས་བསྒྲིགས་པའི་རྣམ་ཐར་དུ་མི་འབྱུང་ཡང་། བདུད་རྩི་བུམ་བཟང་དུ་འབྱུང་བ་ལྟར་བཀོད་ཅིང་། དཔའ་བོའི་ཆོས་འབྱུང་དུ་གནས་ནང་པའི་ངག་སྒྲོས་བསྐྱར་བར། རས་ཆེན་པས་ནུས་པ་འགྲན་པར་བཞེད་དེ་རྗེ་དུས་མཁྱེན་གྱི་དྲུང་དུ་བྱོན་པས། ཕུག་པ་ཅིག་ན་སྒོམ་ཆེན་བསྒྲེས་པོ་ཅིག་འདུག་པ་མཐོང་བས་ཟིལ་མ་བཟོད་དེ་ཕྱག་བྱས། ང་ཁྱེད་དང་ནུས་པ་འགྲན་དགོས་བྱས་པས་ང་རྒས་པས་ཁྱོད་དང་འགྲན་པ་མི་འོང་། ཁྱོད་ལ་མགྲོན་ཞིག་བྱ་གསུངས་ནས་ཆུ་ཀ་པཱ་ལ་དོ་ཁོག་མར་བླུག། སེ་རུ་རུས་པ་སྐུད་པ་ལ་བཏགས་པ་ཅིག་ཐབ་གོང་ན་བཀལ་འདུག་པས་ལན་གཉིས་དཀྲུགས་ཏེ་ཁོལ་བ་དང་། གཉིས་ཀས་ཀ་པཱ་ལ་རེ་གསོལ་བས་སྔོན་མ་མྱོང་བའི་རོ་བཅུད་དཔེ་མེད་པར་མྱོང་བས་དད་པ་སྐྱེས། ཁྱོད་རང་ནུས་པ་འགྲན་ན་ངའི་སློབ་མ་ལྡེ་ཆུང་སངས་རྒྱས་ཀྱི་སར་སོང་གསུངས། ཁོང་གིས་སྔར་ལྟར་འབལ་ཚ་སྟག་དེལ་བ་ལུང་བསྟན་ནས་ལུས་སྤྲུལ་བསྒྱུར་ཟད་པར་གྱི་བཀོད་པ་མཐོང་། དེར་ཁོང་དང་གཏུམ་མོའི་དྲོད་འགྲན་པར་བྱས་ནས་དགུན་སྒང་ཆེན་མཚན་མོ་ཕུ་ཆུའི་ཆབ་རོམ་གྱི་སྟེང་དུ་སྟོད་དུ་སྟག་དེལ་བ་གཅེར་བུར་བཞུགས། རས་ཆེན་པས་རྡོ་རྒྱང་གང་ཙམ་གྱི་སྨད་དུ་དེ་ལྟར་བཞུགས་པས། སྟག་དེལ་པའི་འདོམས་སྐོར་གསུམ་གྱི་ཆབ་རོམ་ཞུ་ནས་ཆུ་ཚན་ལྟར་གྱུར་ཀྱང་མཐུར་དུ་འབབས་མ་བཅུག་པར་གྱེན་དུ་བསྐྱིལ་བས་ཁོང་རང་གྱི་སྐུ་ལུས་ལ་གྱེན་དུ་འཁྱིལ་ཞིང་རླངས་པ་དང་འདྲེས་པས་སྤྲིན་བརྩེགས་པ་ལྟར་གྱུར་ཏེ་འདུག། རས་ཆེན་པ་བཞུགས་པའི་སྐུས་གར་ཁྱབ་ཡིད་ཙམ་ཞུ་ནས་ཅུང་དྲོ་བར་གྱུར་ཀྱང་ཁོང་གིས་ཆུ་རླུང་གི་ཟེར་བཏང་བས་ཤིན་ཏུ་གྲང་བར་གྱུར་བའི་ཚེ། ཐོ་རངས་ཀྱི་ཆ་ལ་རྗེ་དུས་མཁྱེན་ནམ་མཁའ་ལ་བྱོན་ནས། སྟག་དེལ་བ་ཁྱོད་ཀྱིས་སྔགས་ཆུང་འདི་འཁྱགས་རིར་མ་བསད་གསུངས་པས། ཁོང་གིས་ཏིང་ངེ་འཛིན་ཀློད་པ་ན་ཆུ་ཚན་གྱིས་རྒྱུན་གྱི་ཆབ་རོམ་ཐམས་ཅད་དུས་གཅིག་ཏུ་ཁྱེར་སྐད། དེར་དད་པ་ཆེར་སྐྱེས་ནས་བླ་མའི་ཞབས་ལ་གཏུགས་ཞེས་སྒྲོགས་ཤིང་སྣང་ངོ་། ། ཞེས་འབྱུང་། དེར་ཆོས་རྗེའི་ཞལ་ནས་ཀྱང་དབུས་པ་རྙེད་པ་འཚོལ་བ་ཞིག་ལ། ཁྱོད་དང་བཀའ་གདམས་པ་གཉིས་རྙེད་པ་ཆེའོ་གསུངས། བླ་མ་རེས་ཆེན་ཁྱོད་ད་ལྟ་སྐྱིད་པ་ཡིན་ནོ། ། གཡེང་བ་མེད་པར་གཅིག་པུར་བསྒོམས་པས་ཆོག་སྙམ་ཙམ་ན། གཡེང་བས་སྡོད་དུ་མི་སྟེར་བ་ད་གཟོད་ཁྱོད་ལ་གྱོད་ཅིག་འོང་གསུངས་ཏེ། ཇི་ལྟར་གསུང་པ་བཞིན་ཕྱིས་གདུལ་བྱ་རྒྱ་ཆེན་པོ་དང་། སྐུ་བསོད་བསམ་གྱིས་མི་ཁྱབ་པ་གཅིག་པུར་བཞུགས་དབང་མེད་པ་བྱུང་གསུངས། ཕྱིས་དབང་བསྐུར་ཞིག་གི་གྲལ་དུ་ཆོས་རྗེས་ཀྱང་རྡོ་རྗེ་རྣལ་འབྱོར་མའི་ཞལ་གཟིགས་ཤིང་། རྗེ་བཙུན་གྱིས་ཀྱང་བླ་མ་འཁོར་ལོ་བདེ་མཆོག་ཡབ་ཡུམ་དུ་ཞལ་གཟིགས། ཡང་གནས་ནང་དུ་སློབ་དཔོན་བཀའ་གདམས་པའི་ཆགས་ཕྱིར་དཔོན་སློབ་མང་པོ་ཆོས་རྗེ་ལ་ཕྱག་སྐྱེལ་དུ་བྱོན་པའི་ལམ་ཁར་ཉི་མ་རི་སྐེད་དུ་སླེབ་ཙམ་ན་རྗེ་བཙུན་རྡོ་རྗེ་རྣལ་འབྱོར་མ་བསམ་གྱིས་མི་ཁྱབ་པའི་དབུས་ན། ཆོས་རྗེ་རིན་པོ་ཆེ་བཞུགས་པ་ཞལ་གཟིམགས། མོས་གུས་དཔག་ཏུ་མེད་པ་སྐྱེས། དེ་དུས་ཆོས་རྗེ་རིན་པོ་ཆེ་ཀྲེར་བཞུད་པས་མ་མཇལ། དེ་ནས་ལོགས་སུ་དགོན་པ་འཛིན་པ་བས། དབེན་པ་དགའ་དགོངས་ནས་སློབ་དཔོན་བཀའ་གདམས་པའི་དྲུང་དུ་ལོ་གསུམ་བསྒོམས། དེའི་ཚེ་བཀའ་གདམས་པའི་ཞལ་ནས། རས་ཆེན་པ་ཁྱེད་རབ་ཏུ་བྱུང་ན་གཞན་ལ་ཕན་པ་ཡིན་པ་ལ་གསུངས་ནས། རྗེ་བཙུན་གྱི་ཞལ་ནས་སྔར་གནས་ནང་དུ་ཆོས་རྗེ་རིན་པོ་ཆེ་ཡང་གསུངས་ལ། ང་རང་གི་བླ་མ་ཟངས་རི་བ་དང་། སྒོམ་རྟེན་པ་ལྟ་བུ་བྱུང་ན་སྤུན་ཡིན་ཡང་ཆོག་ཞུས་ནས་རབ་ཏུ་མ་བྱུང་། ད་ཁྱེད་ཀྱང་དེ་སྐད་གསུང་། ཆོས་རྗེའི་ཡང་དགོངས་པར་འདུག་པས་རབ་ཏུ་འབྱུང་དགོས་གསུངས་ཏེ། དགུང་ལོ་སུམ་ཅུ་སོ་བདུན་མཁན་པོ་ལ་ཁྲོམ་པ་དང་། སློབ་དཔོན་བཀའ་གདམས་པ་གཉིས་ལ་རྟ་བཟང་བ་རེ་རེ་ཕུལ་ནས། ཁ་སྐོང་དང་བཅས་པའི་ཚོགས་ཀྱི་དབུས་སུ་བསྙེན་རྫོགས་མཛད། རབ་བྱུང་གི་མཚན་བསོད་ནམས་གྲགས་སུ་བཏགས། དེ་ཙམ་ན་ང་བསྙེན་པར་རྫོགས་པ་འཕྱིས་ཟིན་དགོངས་པ་བྱུང་། སློབ་དཔོན་བཀའ་གདམས་པའི་དྲུང་དུ་སྦས་དུང་རིན་ཆེན་རྡོ་རྗེ་ཞེས་བྱ་བ་ཞིག་གིས་མཎྜལ་ཕུལ་བའི་དུས་སུ། ཁོང་མིག་ནམ་མཁའ་ལ་བལྟ་ཞིང་འདུག་པས། དེ་ཅི་ཡིན་སྙམ་ནས་ཡར་གཟིགས་ཙམ་ན། མདུན་གྱི་ནམ་མཁའ་ལ་རྡོ་རྗེ་རྣལ་འབྱོར་མའི་དབུ་ཐོག་ན་ཆོས་རྗེ་རིན་པོ་ཆེ་བཞུགས་པ་གཟི